**กระทรวงอุตฯ ชูผ้าหมักโคลนนาคี บ้านสะง้อ ริมน้ำโขง ขึ้นแท่นหมู่บ้าน CIV แห่งใหม่**

จ.บึงกาฬ 11 ธันวาคม 2561 - นายสมชาย หาญหิรัญ รัฐมนตรีช่วยว่าการกระทรวงอุตสาหกรรม พร้อมด้วย นางสาวนิสากร จึงเจริญธรรม รองปลัดกระทรวงอุตสาหกรรม นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม นายณัฐพล รังสิตพล ผู้อำนวยการสำนักงานเศรษฐกิจอุตสาหกรรม นายภานุวัฒน์ ตริยางกูรศรี รองอธิบดีกรมส่งเสริมอุตสาหกรรม รักษาการผู้ตรวจราชการกระทรวงอุตสาหกรรม และคณะผู้บริหารกระทรวงอุตสาหกรรม ลงพื้นที่ติดตามความคืบหน้าโครงการหมู่บ้านอุตสาหกรรมสร้างสรรค์ หรือ หมู่บ้าน CIV ณ หมู่บ้านสะง้อ ต.หอคำ อ.เมือง โดยมี นายพูนสุข สุขมา ผู้ใหญ่บ้านบ้านสะง้อและประธานศูนย์การเรียนรู้บ้านสะง้อ กล่าวต้อนรับ และนางสมพร แสงกองมี ประธานกลุ่มทอผ้ากล่าวสรุปภาพรวมการดำเนินงานของชุมชน

“บ้านสะง้อ” ตั้งอยู่เหนือสุดแดนอีสาน (คำว่าสะง้อแปลว่า “บ้านที่ไปยาก” หรือ “คึดง้อ” ในภาษาอีสาน) ราษฎรส่วนใหญ่มีเชื้อสายลาวไทย โดยชุมชนแห่งนี้เป็นหนึ่งในชุมชนที่ได้รับการคัดเลือกและพัฒนาเป็นหมู่บ้านอุตสาหกรรมสร้างสรรค์ หรือ หมู่บ้าน CIV ของกระทรวงอุตสาหกรรม ชุมชนแห่งนี้มีการดำเนินชีวิตตามหลักปรัชญาเศรษฐกิจพอเพียง ประกอบอาชีพหลักคือการทำนา ทำสวนยาง และมีอาชีพเสริมด้วยการปลูกผัก ทอผ้าพื้นเมือง ปัจจุบันมีการบริหารจัดการชุมชนเพื่อพัฒนาเป็นแหล่งท่องเที่ยว มีจุดชมวิวทิวทัศน์ชมบรรยากาศริมฝั่งแม่น้ำโขง รวมถึงการรักษาและสืบทอดประเพณีวัฒนธรรมพื้นบ้านอีสานไว้อย่างเหนียวแน่น ตลอดจนมีผลิตภัณฑ์ที่มีความโดดเด่นทั้งรูปแบบ เอกลักษณ์ อัตลักษณ์ของชุมชนคือผ้าฝ้ายทอมือหมักโคลน ภายใต้แบรนด์ผ้าดารานาคี ที่เป็นการใช้เทคนิคการย้อมสีธรรมชาติด้วยการใช้เปลือกต้นหมากค้อเขียวกับชมพู่มะเหมี่ยว ราชพฤกษ์ และการหมักโคลนนาคี (โคลนแม่น้ำโขง) ทำให้เกิดเป็นความพิเศษของผ้าฝ้ายทอมือทั้งมีน้ำหนักและนุ่มนวล นอกจากนี้ยังเป็นหนึ่งในผลิตภัณฑ์ไทยเด่นที่มีการเปิดตัวลายใหม่ที่มีชื่อว่า "ลายไทยเด่น” อีกด้วย ทั้งนี้ ชุมชนดังกล่าวมีความต้องการให้ทางกระทรวงอุตสาหกรรม ให้การส่งเสริม พัฒนา และสนับสนุนด้านการประชาสัมพันธ์หมู่บ้านให้เป็นที่รู้จักอย่างแพร่หลาย พัฒนาบุคลากรในชุมชนและกลุ่มอาชีพต่าง ๆ และสถานที่ท่องเที่ยว เพื่อเพิ่มศักยภาพให้สูงขึ้น เพื่อพัฒนาให้เป็นหมู่บ้าน CIV ที่เข้มแข็งได้อย่างยั่งยืน โดยที่ผ่านมาศูนย์ส่งเสริมอุตสาหกรรมภาคที่ 4 และสำนักงานอุตสาหกรรมจังหวัดบึงกาฬ ได้ให้ความช่วยเหลือด้านการพัฒนาบรรจุภัณฑ์ เงินทุน และยังได้เข้าร่วมโครงการไทยเด่นกับทางกรมส่งเสริมอุตสาหกรรมอีกด้วย ### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน /ภาพข่าว